section_heading: Životopis
paragraph_text: Kerim Reis rodio se u Kovačevcima kod Glamoča. Imao je teško djetinjstvo, jer je već s tri godine ostao bez majke. Drugim svjetskim ratom njegov je kraj postao dijelom NDH. Četničko osvećivanje nije poštedilo ni njegov kraj. Već iste 1941. godine četnici su terorizirali nesrpsko stanovništvo sela Glamočkog polja. Tad je prvi put morao u zbjeg s ocem i stricem u Banju Luku. Uskoro je dobio vojni raspored. Bio je raspoređen u Domobranstvo u 8. ustaškoj bojni. Godine 1943. je preraspoređen u 10. domobransku pukovniju. Lipnja iste godine ga je mobiliziralo u Handžar diviziju. Divizija je poslana izvan NDH na uvježbavanje. Reis je tako s divizijom bio na vježbalištima u Francuskoj i istočnoj Njemačkoj. Nakon završetka uvježbavanja, vratio se u NDH gdje se borio protiv četnika u NDH, ponajviše u Posavini. Godine 1945. ga je slom fašističkih država zatekao u slovenskom Dravogradu. Ondje je zarobljen te je u koloni smrti natjeran ići sve do Pančeva. Putom je od 6.000 zarobljenih pripadnika preživjelo samo dvjestotinjak osoba.